Správa zo zahraničnej pracovnej cesty 

1. Účastník ZPC:
Mgr. Patrik Helmich, hlavný štátny radca odboru štátnej a európskej politiky vo vede a technike Sekcie vedy a techniky MŠVVaŠ SR
Kontaktné údaje: Stromová 1
                            813 30 Bratislava
Tel. 59 374 751
e-mail: patrik.helmich@minedu.sk

2. Zahraničná pracovná cesta:
Štát: Belgicko
Mesto: Brusel
Vykonaná v dňoch: 16. 4. 2012
Názov prijímajúcej organizácie: 
Rada EÚ
Rue de la Loi/Wetstraat 175
BE-1048 Brusel
Účel cesty: 
Účasť na rokovaní Pracovnej skupiny Rady EÚ pre výskum (ďalej len pracovná skupina) 
Spôsob jej financovania (cestovné, pobytové náklady, iné výdavky):
Cestovné náklady: hradené z Finančnej obálky MF SR
Pobytové náklady: hradené MŠVVaŠ SR

3. Rámcový program pobytu:

16. 4. 2012   Odchod z Bratislavy na Schwechat, odlet zo Schwechatu do Belgicka
16. 4. 2012   Rokovanie pracovnej skupiny od 10.00 hod do 16.00 hod
16.4. 2012    Odlet z Bruselu, prílet na Schwechat, príchod do Bratislavy

4. Stručný priebeh podujatia a rokovaní:
Hlavnou témou pracovnej skupiny bolo pokračovanie v pripomienkovaní návrhu nového rámcového programu EÚ pre výskum a inovácie na roky 2014 až 2020 – program Horizont 2020.
Na pracovnej skupine boli pripomienkované články:
•	Návrhu Nariadenia Európskeho parlamentu a Rady, ktorým sa ustanovujú pravidlá účasti a šírenia v programe Horizont 2020.
•	Návrhu rozhodnutia Rady, ktorým sa zriaďuje špecifický program na vykonávanie programu Horizont 2020.
Diskusia k jednotlivým článkom návrhu Nariadenia Európskeho parlamentu a Rady, ktorým sa ustanovujú pravidlá účasti a šírenia v programe Horizont 2020:

Čl.1 Predmet úpravy
Nemecko požiadalo Európsku komisiu o vyjasnenie pravidiel k štátnej pomoci v súvislosti s programom Horizont 2020.
Európska komisia potvrdila, že sa chystá revízia pravidiel štátnej pomoci.

Čl.2 Vymedzenie pojmov
Taliansko, Španielsko, Švédsko a Litva požiadali o podrobnejšiu definíciu pojmu „výsledky“.
Slovinsko navrhlo, aby boli už v tomto článku definované „aktivity blízke trhu“, ktoré sú výnimkou z jednotnej výšky finančného príspevku Európskej komisie.
Španielsko, Francúzsko a Portugalsko požadujú lepšiu definíciu pojmu „verejný orgán“. Európska komisia namietla, že definícia je na právnych poriadkoch členských krajín EÚ.
Na otázku, aké organizácie je možné zahrnúť pod pojem „medzinárodné organizácie“ Európska komisia ako príklad uviedla napr. Európsku vesmírnu agentúru ako organizáciu kde sú členmi aj krajiny, ktoré nie sú ani členskou krajinou EÚ ani asociovanou krajinou rámcového programu ES pre výskum a vývoj.

Čl. 3 a 4 Dôvernosť informácií a ich sprístupňovanie
Švédsko avizovalo, že vzhľadom na veľmi prísne vnútroštátne pravidlá bude dôkladne analyzovať, či sa návrh nedostane do rozporu s nimi.

Čl. 5 Formy financovania
Európska komisia spresnila, že v tomto článku nemajú byť definované typy projektov, ich úprava bude bližšie špecifikovaná v návrh špecifického programu Horizont 2020.

Čl. 6 Právne subjekty, ktoré sa môžu zúčastňovať na akciách
Portugalsko upozornilo, že v súčasnom 7. RP dochádza k rozporu s ich národným ponímaním oprávnených subjektov.

Čl. 7 Nezávislosť
Žiadna z členských krajín EÚ nevzniesla pripomienky.

Čl. 8 Podmienky účasti
Slovinsko, Nemecko, Litva, Lotyšsko vyjadrili nesúhlas so zavedením nástroja pre malé a stredné podniky, ktorý dovoľuje financovanie projektu s účasťou jediného takéhoto podniku. Podľa Lotyšska to narúša myšlienku Európskej komisie, aby projekty programu Horizont 2020 prinášali pridanú európsku hodnotu.
Poľsko navrhlo skúšobné zavedenie 2-kolového hodnotenia projektov vo vybraných prioritách programu Horizont 2020, čo by mohlo ušetriť náklady žiadateľov o projekty. Návrh podporili Litva, Malta, Slovenská republika, Bulharsko, Estónsko, Maďarsko, Rumunsko a Slovinsko. 

Čl. 9 Oprávnenosť na financovanie
Európska komisia upozornila na zavedenie reciprocity v medzinárodnej spolupráci v tom zmysle, že ak 3. krajina otvorí svoje grantové programy pre EÚ, tá recipročne otvorí svoje grantové programy pre 3. krajinu.

Čl. 10 Výzvy na predkladanie návrhov
Španielsko požiadalo o bližšie vysvetlenie tohto článku, ktorý považuje za nejasný.

Čl. 11 Spoločné výzvy s tretími krajinami alebo medzinárodnými organizáciami
Holandsko požiadalo o objasnenie pojmu dohoda o koordinácii.

Čl. 12 Návrhy a Čl. 13 Etické preskúmanie
Malta a Rakúsko podali výhradu k etickým otázkam, najmä z hľadiska výskumu využívajúceho embryonálne kmeňové bunky.

Čl. 14 Kritériá výberu a udeľovania finančných prostriedkov
Švédsko požiadalo o vysvetlenie uplatňovania limitu 500 000 EUR v súvislosti s overovaním finančnej spôsobilosti koordinátorov projektov.

Čl. 15 Postup preskúmania hodnotenia

Slovenská republika sa informovala na možnosť zvrátenia hodnotenia projektu ak sa zistí, že neboli dodržané procedurálne aspekty hodnotenia. Európska komisia potvrdila túto možnosť.

Čl. 16 Dohoda o grante
Spojené kráľovstvo apelovalo na dostupnosť návrhu dohody o grante pre všetkých.

Čl. 17 Rozhodnutia o grantoch
Portugalsko a Poľsko požiadalo o vysvetlenie, v akých prípadoch bude použitá dohoda o grante a v akých rozhodnutie o grante. Podľa Európskej komisie má použitie rozhodnutia o grante miesto dohody zjednodušiť postupy napr. v prípade aktivít Marie Sklodowska Curie.

Čl. 18  Bezpečný elektronický systém

Bez komentára členských krajín EÚ

Čl. 19 Vykonávanie akcie
Švédsko upozornilo, že nie je možné požadovať od účastníka, aby bol zodpovedný za financie, ktoré nedostane priamo on.

Čl. 20 Konzorcium
Podľa Rakúska by mala Európska komisia jednoznačne určiť minimálne náležitosti dohody o grante a dohody o konzorciu. Naopak Írsko nesúhlasilo, konzorciu by sa nemalo diktovať čo má obsahovať dohoda o konzorciu.

Diskusia k jednotlivým článkom rozhodnutia Rady, ktorým sa zriaďuje špecifický program na vykonávanie programu Horizont 2020:

Text prílohy č. 1
Slovinsko požiadalo o jasnú definíciu tzv. aktivít blízkych trhu. Požaduje tiež väčší dôraz na podporu malých a stredných projektov v programe Horizont 2020, lepšiu geografickú vyváženosť zastúpenia hodnotiteľov projektov a zavedenie indikátorov a merateľných ukazovateľov zameraných na rozšírenie účasti v programe Horizont 2020, čo sa osobitne dotýka nových členských krajín EÚ.  
Návrhy podporili Slovenská republika, Poľsko, Bulharsko, Litva, Maďarsko, Rumunsko, Česká republika.
Proti väčšej podpore pre malé a stredné projekty vystúpilo Francúzsko, ktoré im vyčíta nedostatok európskeho rozmeru. Za vyvážený prístup sa vyslovilo Nemecko.
Európska komisia pripomenula, že zatiaľ nemá určenú hranicu pre rozlíšenie veľkosti projektov. Európska komisia sa nebráni rozširovaniu databázy hodnotiteľov projektov, naopak privíta čo najviac návrhov z nových členských krajín, treba aby boli aktívne, pričom osobitne pochválila Slovenskú republiku za jej aktuálnu iniciatívu s nahlásením hodnotiteľov.
Skupina členských krajín EÚ: Slovinsko, Írsko, Španielsko, Švédsko, Holandsko, Maďarsko, Rumunsko, Taliansko navrhla cieľ Európskej komisie alokovať z prostriedkov programu Horizont 2020 na malé a stredné podniky 15% ďalej zvýšiť.
Portugalsko a Slovenská republika vyjadrili nesúhlas s presúvaním, niektorých úspešných nástrojov zo 7. RP ako sú „Regióny znalostí“ z programu Horizont 2020 pod štrukturálne fondy.  
Rumunsko vo svojom vystúpení podporilo väčší dôraz na socioekonomické a humanitné vedy v programe Horizont 2020.

Časť 1 Excelentná veda
Slovinsko navrhlo podporiť medzisektorovú mobilitu prostredníctvom Marie Sklodowska Curie aktivít.
Slovinsko, Maďarsko, Poľsko, Litva, Estónsko navrhli, aby na implementácii ESFRI mohli participovať aj organizácie, infraštruktúry, ktoré nie sú súčasťou ESFRI, mala by sa taktiež vytvoriť celoeurópska databáza výskumných infraštruktúr. Európska komisia potvrdila, že v programe Horizont 2020 vidí priestor aj pre výskumné infraštruktúry mimo ESFRI, zároveň pripomenula, že založila projekt MERIL, ktorý má vytvoriť databázu výskumných infraštruktúr v EÚ.
Maďarsko poukázalo na často podceňovaný regionálny rozmer výskumných infraštruktúr.
Slovenská republika sa vyslovila za posilnenie postavenia aktivít Marie Sklodowska Curie v programe Horizont 2020.    
Európska komisia na záver uviedla, že je pripravená pomáhať a aj financovať prístup  k výskumným infraštruktúram v EÚ.

Časť 2 Vedúce postavenie priemyslu EÚ
Rakúsko a Nemecko požiadali o začlenenie problematiky konkurencieschopnosti vo vesmírnych aktivitách.
Slovinsko navrhlo rozšíriť aj v tejto časti malé a stredné projekty, čo bolo podporené zo strany Slovenskej republiky a Maďarska.
Francúzsko pripomenulo, že podpora inovácií v malých a stredných podnikoch si vyžaduje špecifické nástroje a veľkú flexibilitu, pozitívny príklad vidí v programe na podporu malých a stredných podnikov COSME. 
Európska komisia konštatovala, že jedným z cieľov je podporiť spoluprácu medzi pilierom Vedúce postavenie priemyslu EÚ a socioekonomickými a humanitnými vedami.

5. Odporúčané závery:

Na zasadnutí pracovnej skupiny boli pripomienkované články návrhu Nariadenia Európskeho parlamentu a Rady, ktorým sa ustanovujú pravidlá účasti a šírenia v programe Horizont 2020 a rozhodnutia Rady, ktorým sa zriaďuje špecifický program na vykonávanie programu Horizont 2020. Slovenská republika sa v rámci pripomienkovania vyslovila za väčšiu podporu pre malé a stredné projekty, ktoré sú výhodnejšie pre účastníkov zo Slovenskej republiky. Ďalej podporila väčšiu vyváženosť pri hodnotiteľoch projektov, čo si však vyžiada aj iniciatívu na národnej úrovni. Slovenská republika tiež podporila zavedenie dvojkolového hodnotenia projektov a väčší dôraz na aktivity Marie Sklodowska Curie v programe Horizont 2020.

6.   Prehľad prinesenej dokumentácie a miesto jej uloženia
Dokumentácia z podujatia je uložená na Sekcii vedy a techniky MŠVVaŠ SR, kde je na požiadanie k dispozícii.

7.  Osobitne vyhodnotený očakávaný prínos ZPC
Závery rokovania pracovnej skupiny budú využité pri príprave stanoviska SR k rokovaniu Rady pre konkurencieschopnosť, časť Výskum, ktoré sa uskutoční dňa 31.5.2012 v Bruseli. 
8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR: www.minedu.sk.

Súhlasím so zverejnením správy na internete.

Správu vypracoval: Patrik Helmich
Dátum: 26.4.2012
Správu schválil: RNDr. Marta Cimbáková, generálna riaditeľka, Sekcia vedy a techniky MŠVVaŠ SR